ปภ. ประสานจังหวัดวางแผนบริหารจัดการน้ำและจัดสรรน้ำอุปโภคบริโภคให้ทั่วถึง หลังมีจังหวัดประกาศเขตการให้ความช่วยเหลือผู้ประสบภัยแล้ง 6 จังหวัด
กรมป้องกันและบรรเทาสาธารณภัย ประสานจังหวัดวางแผนบริหารจัดการน้ำและจัดสรรน้ำอุปโภคบริโภคให้ทั่วถึง หลังมีจังหวัดประกาศเขตการให้ความช่วยเหลือผู้ประสบภัยแล้ง 6 จังหวัด          นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ปัจจุบันมีจังหวัดประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยแล้ง) 6 จังหวัด ได้แก่ พิษณุโลก ร้อยเอ็ด ศรีสะเกษ นครราชสีมา ตราด ชลบุรี รวม 6 จังหวัด 16 อำเภอ 50 ตำบล 360 หมู่บ้าน ซึ่ง ปภ.ได้จัดรถบรรทุกน้ำแจกจ่ายน้ำบรรเทาความเดือดร้อนแก่ประชาชนในเบื้องต้นแล้ว พร้อมกำหนดจุดแจกจ่ายน้ำที่เข้าถึงประชาชนทุกพื้นที่ รวมถึงวางแผนบริหารจัดการน้ำและจัดสรรน้ำอย่างทั่วถึงและมีประสิทธิภาพ อีกทั้งขอความร่วมมือประชาชนใช้น้ำอย่างประหยัด เพื่อให้มีน้ำอุปโภคบริโภคเพียงพอตลอดช่วงฤดูแล้ง รวมถึงสำรวจและจัดทำบัญชีแหล่งน้ำควบคู่กับการปรับปรุงบัญชีพื้นที่เสี่ยงภัยแล้งให้เป็นปัจจุบัน ตลอดจนรณรงค์ให้ทุกภาคส่วนใช้น้ำอย่างประหยัดและเกิดประโยชน์สูงสุด ส่วนเกษตรกรให้ปรับวิถีทำการเกษตรให้สอดคล้องกับสถานการณ์น้ำในพื้นที่ ทั้งนี้ ประชาชนที่ได้รับความเดือดร้อนจากสถานการณ์ภัยแล้ง สามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง.